天目山
作者：趙文昌
朝代：宋

paragraphs: 天目山前分兩乳，一脈西來纏右股。
溯流疑是武陵源，入山絕似盤之阻。
椒巒隱隱入霄漢，從此去天纔尺五。
飛泉匯作千丈潭，下有蛟龍潛水府。
玉芝瑤草淨如拭，不見塵寰一抔土。
三神山遠未易到，洞天只在溪之滸。
道人宴作疑不動，一榻雲煙幾寒暑。
乍逢佳客喜盈頰，上山下山若飛虎。
龜腹燕頷好顔色，鳧舄御風輕步武。
蘋蘩藴藻盈傾筐，砧几腥膻不登俎。
贏劉顛蹶問不知，那識人間有簪組。
嗟予碌碌退不勇，竊食大官無寸補。
回頭四十九年非，白髮手搔不可數。
山禽喚我歸去來，口未及言心已許。
長安冠蓋多豪傑，誰肯論交到爾汝。